钦定古今图书集成/明伦汇编/官常典/第170卷 > 士燮
## 钦定古今图书集成/明伦汇编/官常典/第170卷 > 士燮

按：《三国吴志》本传：“燮字威彦，苍梧广信人也。其先本
鲁国汶阳人，至王莽之乱，避地交州。六世至燮。父赐，
桓帝时为日南太守。燮少游学京师，事颍川刘子奇，
治《左氏春秋》。察孝廉，补尚书郎，公事免官。父赐丧阕
后，举茂才，除巫令，迁交趾太守。弟壹，初为郡督邮，刺
史丁宫征还京都，壹侍送勤恪。宫感之，临别谓曰：‘刺
史若待罪三事，当相辟也’。”后宫为司徒，辟壹，比至，宫
已免。黄琬代为司徒，甚礼遇壹。董卓作乱，壹亡归乡
里。交州刺史朱符为贼所杀，州郡扰乱，燮乃表壹领
合浦太守，次弟徐闻令䵋领九真太守，䵋弟武领海
南太守。燮体器宽厚，谦虚下士，中国士人往依避难
者以百数，耽玩《春秋》，为之注解。陈国袁徽与尚书荀
彧书曰：“交趾士府君，既学问优博，又达于从政，处大
乱之中，保全一郡，二十馀年，疆场无事，民不失业，羁
旅之徒，皆蒙其庆，虽窦融保河西，曷以加之。官事小
阕，辄玩习《书传》《春秋左氏传》，尤简练精微。吾数以咨
问，传中诸肄，皆有师说，意思甚密。又《尚书》兼通古今，
大义详备。闻京师古今之学，是非忿争，今欲条《左氏
尚书》义上之。”其见称如此。燮兄弟并为列郡，雄长一
州，偏在万里，威尊无上，出入鸣钟磬，备具威仪，笳箫
鼓吹，车骑满道。胡人夹毂焚烧，香者常有数十。妻妾
乘辎軿，子弟从兵骑，当时贵重，震服百蛮，尉佗不足
逾也。武先病没，朱符死后，汉遣张津为交州刺史。津
后又为其将区景所杀，而荆州牧刘表遣零陵赖恭
代津。是时苍梧太守史璜死，表又遣吴巨代之，与恭
俱至。汉张津死，赐燮《玺书》曰：“交州绝域，南带江海，上
恩不宣，下义壅隔。知逆贼刘表又遣赖恭窥看南土，
今以燮为绥南中郎将，董督七郡，领交趾太守如故。”
后燮遣吏张旻奉贡诣京都。是时天下丧乱，道路断
绝，而燮不废贡职，特复下诏，拜安远将军，封龙度亭
侯。后巨与恭相失，举兵逐恭，恭走还零陵。建安十五
年，孙权遣步骘为交州刺史。骘到，燮率兄弟奉承节
度，而吴巨怀异心，骘斩之。权加燮为左将军。建安末
年，燮遣子𫷷入质，权以为武昌太守。燮、壹诸子在南
者，皆拜中郎将。燮又诱导益州豪姓雍闿等，率郡人
民使摇东附。权益嘉之，迁卫将军，封龙编侯。弟壹，偏
将军，都乡侯。燮每遣使诣权，致杂香、细葛辄以千数，
明珠大贝、流离、翡翠、玳瑁、犀象之珍，奇物异果，蕉邪、
龙眼之属，无岁不至。壹时贡马凡数百匹，权辄为书，
厚加宠赐，以答慰之。燮在郡四十馀岁，黄武五年，年
九十卒